Doložka vybraných vplyvov

1.	Základné údaje	
Názov materiálu	
Zákon o šľachtení a plemenitbe zvierat a o zmene a doplnení niektorých zákonov
	
Predkladateľ (a spolupredkladateľ)	

Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“)	
Charakter predkladaného materiálu	☐	Materiál nelegislatívnej povahy	
	☒	Materiál legislatívnej povahy	
	☒	Transpozícia práva EÚ	

Termín začiatku a ukončenia PPK	23.7. – 3.8.2018	
Predpokladaný termín predloženia na MPK*	6.8.2018	
Predpokladaný termín predloženia na Rokovanie vlády SR*	termín bude závisieť od dĺžky vnútrokomunitárneho pripomienkového konania	
	
2.	Definícia problému	
Návrhom zákona sa najmä vykonáva nariadenie Európskeho parlamentu a Rady (EÚ) 2016/1012 o zootechnických a genealogických podmienkach na plemenitbu čistokrvných plemenných zvierat, hybridných plemenných ošípaných a ich zárodočných produktov a na obchodovanie s nimi a ich vstup do Únie a ktorým sa mení nariadenie (EÚ) č. 652/2014, smernice Rady 89/608/EHS a 90/425/EHS a zrušujú určité akty v oblasti plemenitby zvierat („nariadenie o plemenitbe zvierat“). Nariadenie (EÚ) 2016/1012 upravuje pravidlá pre sektor čistokrvných plemenných zvierat hovädzieho dobytka, ošípaných, oviec, kôz, koňovitých zvierat a hybridných plemenných ošípaných. Návrhom zákona je však zároveň potrebné zrušiť platný zákon č. 194/1998 Z. z. ako aj vyhlášku 
č. 18/2001 Z. z., ktoré v súčasnosti upravujú oblasť šľachtenia a plemenitby aj ostatných hospodárskych zvierat (hydina, bežce, včely, králiky a kožušinové zvieratá) a zveri z farmového chovu. V záujme udržania časovej kontinuity ustanovení pre šľachtenie a plemenitbu plemenných zvierat druhov, ktoré nepatria do rozsahu právnej úpravy EÚ, a v záujme zachovania celistvosti riešenej problematiky šľachtenia a plemenitby všetkých hospodárskych zvierat a zveri 
z chovu v jednom právnom predpise, návrh zákona primerane upravuje aj činnosti v sektoroch plemenných zvierat uvedených druhov. Nevyhnutné je tiež zachovať prepojenie s inými právnymi predpismi napr. vo veterinárnej oblasti alebo v oblasti finančných podpôr a iných opatrení pre chovateľov. Problematika šľachtenia a plemenitby živočíchov akvakultúry vrátane rýb sa bude riešiť komplexne v rámci pripravovaného zákona o akvakultúre. 
Identifikácia vplyvov vyplývajúcich z návrhu zákona je náročná z dôvodu, že niektoré vplyvy sú primárne spôsobené priamo sa uplatňujúcimi ustanoveniami implementovaného nariadenia EÚ a nie ustanoveniami návrhu zákona.	
3.	Ciele a výsledný stav	
Návrhom zákona sa upravujú najmä nasledovné oblasti v oblasti šľachtenia a plemenitby hospodárskych zvierat, ostatných hospodárskych zvierat a zveri z farmového chovu:
•	zootechnické a genealogické pravidlá na obchodovanie s plemennými zvieratami, zverou a ich zárodočnými produktmi vrátane ich vstupu do Únie, 
•	pravidlá týkajúce sa uznávania chovateľských organizácií, chovateľských podnikov 
a chovateľských združení a schvaľovania šľachtiteľských programov,
•	práva a povinnosti chovateľov, chovateľských organizácií, chovateľských podnikov 
a chovateľských združení, 
•	pravidlá týkajúce sa zápisu plemenných zvierat do plemenných kníh, plemenných registrov 
a plemenárskej evidencie, podmienky použitia plemenných zvierat a ich zárodočných produktov na plemenitbu, 
•	pravidlá týkajúce sa kontroly úžitkovosti a genetického hodnotenia plemenných zvierat, 
•	pravidlá týkajúce sa vydávania zootechnických osvedčení pre plemenné zvieratá a ich zárodočné produkty,
•	pravidlá vykonávania úradných kontrol a iných úradných činností, 
•	pravidlá týkajúce sa administratívnej pomoci a spolupráce príslušných orgánov Slovenskej republiky s príslušnými orgánmi iných členských štátov.
Výsledným stavom bude úplný súlad s právnym poriadkom EÚ, čo zabezpečí rovnocenné postavenie chovateľských organizácií a chovateľských podnikov uznaných v SR s chovateľskými organizáciami a chovateľskými podnikmi uznanými v iných členských štátoch EÚ, a teda aj rovnocenné postavenie slovenských chovateľov plemenných zvierat a podnikateľov SR zúčastňujúcich sa na schválených šľachtiteľských programoch vykonávaných uznanými chovateľskými organizáciami a chovateľskými podnikmi, pokiaľ ide o obchodovanie s plemennými zvieratami druhov hovädzieho dobytka, ošípaných, oviec, kôz, koňovitých zvierat, hybridných plemenných ošípaných a ich zárodočnými produktmi v SR, v Únii a pri ich dovoze z tretích krajín. Obdobne budú upravené pravidlá pre plemenné ostatné hospodárske zvieratá a pre zver z farmového chovu s prihliadnutím na biologické 
a zootechnické špecifiká spojené so šľachtením a plemenitbou uvedených druhov zvierat. 
	
4.	Dotknuté subjekty	
Orgány štátnej správy, rozpočtové a príspevkové organizácie zriadené ministerstvom pôdohospodárstva, štátne podniky v pôsobnosti ministerstva pôdohospodárstva, chovatelia zvierat, chovateľské organizácie, chovateľské podniky, chovateľské združenia, oprávnené plemenárske organizácie vykonávajúce činnosti v rámci konkrétnych šľachtiteľských programov, poverené plemenárske organizácie vykonávajúce činnosti na národnej úrovni, inseminačné stanice na odber, produkciu, spracovanie a/alebo skladovanie spermy a tímy na odber a produkciu embryí.
	
5.	Alternatívne riešenia	
Žiadne. Pokiaľ ide o oblasť zahrnutú právom EÚ, je nutná implementácia. Pokiaľ ide o úpravu ostatných oblastí, vysvetlenie je uvedené v bodoch 2 a 7.	
6.	Vykonávacie predpisy	
Predpokladá sa prijatie/zmena vykonávacích predpisov?

Zmena Vyhlášky MPRV SR č. 178/2012 Z. z. z 8. júna 2012 
o identifikácii, registrácii a podmienkach farmového chovu zveri	☒  Áno	☐  Nie	

Prijatie vyhlášky MPRV SR, ktorá ustanoví 
a)	podrobnosti o rozsahu a spôsob poskytovania údajov do centrálneho registra plemenárskych údajov
b)	vzor žiadosti o uznanie chovateľskej organizácie, žiadosti o uznanie chovateľského podniku a žiadosti o uznanie chovateľského združenia,
c)	vzor žiadosti o schválenie šľachtiteľského programu pre plemenné zvieratá alebo zver z farmového chovu,
d)	vzor správy o činnosti chovateľskej organizácie, správy o činnosti chovateľského podniku a správy o činnosti chovateľského združenia,
e)	štruktúru a obsah šľachtiteľských programov ostatných hospodárskych zvierat a zveri z farmového chovu,
f)	podrobnosti o vykonávaní šľachtiteľských programov.	
7.	Transpozícia práva EÚ 	
Implementácia nariadenia Európskeho parlamentu a Rady (EÚ) 2016/1012.	
Ustanovenia návrhu zákona vzťahujúce sa na ostatné plemenné hospodárske zvieratá a na zver z farmového chovu sú nad rámec minimálnych požiadaviek ustanovených v implementovanom nariadení EÚ. Tieto ustanovenia je nevyhnutné prijať z dôvodu zrušenia súčasnej právnej úpravy – zákona č. 194/1998 Z. z. a zodpovedajúceho vykonávacieho nariadenia - vyhlášky MP SR č. 18/2001 Z. z., ktoré v súčasnosti zahrnujú uvedenú problematiku. Považujeme za potrebné dodržať časovú kontinuitu ustanovení a celistvosť riešenej problematiky šľachtenia a plemenitby hospodárskych zvierat, ostatných hospodárskych zvierat a zveri z chovu v jednom právnom predpise, pričom sa prihliada na nevyhnutnosť zachovať prepojenie s inými právnymi predpismi najmä vo veterinárnej oblasti a v oblasti finančnej podpory chovateľov a iných opatrení pre chovateľov. 
Nad rámec minimálnych požiadaviek ustanovených v implementovanom nariadení EÚ sú tiež niektoré ustanovenia návrhu zákona, ktoré považuje predkladateľ za potrebné ponechať, pretože zabezpečujú zachovanie funkčnosti osvedčeného systému šľachtenia a plemenitby v SR. Prijatím návrhu zákona sa nepredpokladá kladenie prípadných prekážok obchodovaniu s plemennými zvieratami a ich zárodočnými produktmi v Únii, povinnosti nad rámec (vydávanie schválení, povolení osobám a vyžadovanie odbornej spôsobilosti a posielanie informácií do centrálneho registra plemenárskych údajov) je nutné zachovať z dôvodu potrebnej kvality šľachtenia a plemenitby zvierat, potrebného uchovávania informácií, resp. archivácie plemenárskych údajov a ich ďalšie využitie v šľachtení a plemenitbe zvierat. Návrh zákona však bude z uvedených dôvodov predložený na vnútrokomunitárne pripomienkové konanie. 	
8.	Preskúmanie účelnosti**	
	
* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu legislatívnych úloh vlády Slovenskej republiky. 
** nepovinné	
	
9.	Vplyvy navrhovaného materiálu	
Vplyvy na rozpočet verejnej správy	☒	Pozitívne	☐	Žiadne	☒	Negatívne	
    z toho rozpočtovo zabezpečené vplyvy	☒	Áno	☐	Nie	☐	Čiastočne	
Vplyvy na podnikateľské prostredie	☒	Pozitívne	☐	Žiadne	☒	Negatívne	
    z toho vplyvy na MSP	☒	Pozitívne	☐	Žiadne	☒	Negatívne	
Sociálne vplyvy	☐	Pozitívne	☒	Žiadne	☐	Negatívne	
Vplyvy na životné prostredie	☐	Pozitívne	☒	Žiadne	☐	Negatívne	
Vplyvy na informatizáciu	☒	Pozitívne	☐	Žiadne	☐	Negatívne	
Vplyvy na služby verejnej správy pre občana, z toho							
    vplyvy služieb verejnej správy na občana	☐	Pozitívne	☒	Žiadne	☐	Negatívne	
    vplyvy na procesy služieb vo verejnej správe	☐	Pozitívne	☒	Žiadne	☐	Negatívne	

10.	Poznámky	
V rámci návrhu zákona ja potrebné personálne posilniť (štyria inšpektori) a materiálne zabezpečiť (vozidlá, výpočtová technika a pod.) orgán vykonávajúci úradné kontroly a iné úradné činnosti, ktorým je rozpočtová organizácia Plemenárska inšpekcia SR (PI SR). Ďalej je potrebné personálne posilniť MPRV SR z dôvodu potreby jedného pracovníka odboru živočíšnej výroby zabezpečujúceho koordinačnú, evidenčnú, metodickú publikačnú činnosť, komunikáciu s Európskou komisiou a ministerstvami ostatných členských štátov, čo sú nevyhnutné činnosti pre vykonávanie zákona a právnych predpisov EÚ. Potrebné vplyvy na zamestnanosť budú riešené v rámci limitu počtu zamestnancov kapitoly MPRV SR a zodpovedajúce finančné prostriedky budú zabezpečené v rámci rozpočtu kapitoly MPRV SR v roku 2019 a v ďalších rokoch. Pozitívny vplyv na rozpočet verejnej správy je možný v súvislosti so zavedením nových sankcií za nedodržanie povinností ustanovených v návrhu zákona, ktoré sú príjmom do štátneho rozpočtu. Nie je však možné vopred kvantifikovať očakávané príjmy do štátneho rozpočtu v jednotlivých rokoch z dôvodu niektorých nových ustanovení a povinností pre dotknuté osoby, ktoré sa doteraz v zákone nevyskytovali. Uvedené príjmy budú závisieť aj od naplnenia plánu zvýšenia počtu zamestnancov PI SR, a tým so zvýšením počtu kontrol.
Podľa novej úpravy budú zavedené voľnejšie pravidlá pre predaj inseminačných dávok hovädzieho dobytka. Právo predávať inseminačné dávky hovädzieho dobytka majú v súčasnosti len inseminačné stanice schválené na odber a spracovanie spermy býkov. Podľa nových pravidiel budú mať povolenie na obchodovanie s inseminačnými dávkami aj inseminačné stanice na skladovanie spermy býkov, pričom ministerstvo bude viesť, aktualizovať a uverejňovať zoznamy všetkých osôb obchodujúcich so spermou. V tomto bode predpokladáme pozitívny dosah na podnikateľské prostredie z hľadiska možností viacerých osôb zapojiť sa do obchodovania s inseminačnými dávkami hovädzieho dobytka, čo prispeje k prirodzenému vývoju cien inseminačných dávok a zlepší sa aj ich dostupnosť pre chovateľov. Prevádzkovateľom inseminačných staníc sa zníži administratívna záťaž vzhľadom na to, že v návrhu zákona sa už nebude uplatňovať ustanovenie platné v súčasnosti, podľa ktorého ministerstvo pôdohospodárstva vydáva povolenie na prevádzkovanie inseminačnej stanice maximálne na dobu 10 rokov. Pozitívny dosah na podnikateľské prostredie predpokladáme aj v dôsledku transparentných pravidiel cezhraničného pôsobenia chovateľských organizácií a chovateľských podnikov v iných členských štátoch a rovnocennosti ich postavenia v rámci EÚ, pokiaľ ide o ich práva a povinnosti na trhu Únie s plemennými zvieratami a ich zárodočným materiálom. Novou povinnosťou a teda negatívnym vplyvom na podnikateľské prostredie bude najmä predloženie žiadosti o povolenie na odber a produkciu embryí a žiadosti o povolenie na skladovanie spermy pre právnické osoby a fyzické osoby podnikateľov, pričom sa vyžaduje odborná spôsobilosť osôb, ktoré zabezpečujú uvedené činnosti. 
Pozitívny vplyv na informatizáciu spoločnosti vyplýva z rozšírenia rozsahu informácií v centrálnom registri plemenárskych údajov v správe ministerstva pôdohospodárstva v povinnosti uverejňovania informácií na webových sídlach niektorých osôb patriacich pod pôsobnosť zákona, čím sa zlepší prístup k informáciám nielen zainteresovaných osôb ale aj verejnosti. 
Ďalšie podrobnosti o dosahoch sú uvedené v analýze vplyvov na rozpočet verejnej správy, v analýze vplyvov na podnikateľské prostredie a v analýze vplyvov na informatizáciu spoločnosti. 	
11.	Kontakt na spracovateľa	
Ing. Zuzana Salagová
zuzana.salagova@land.gov.sk 
	
12.	Zdroje	
Výsledky viacerých rokovaní so zástupcami dotknutých organizácií, podnikov a  ostatných dotknutých subjektov k návrhu, napríklad v dňoch 13. a 14. 06. 2018 v Nitre a Bratislave, podrobnosti o zúčastnených osobách a výsledkoch rokovania sú uvedené v analýze vplyvov na podnikateľské prostredie.
Výročné správy Plemenárskej inšpekcie SR (PI SR) a kalkulácia potrebného navýšenia zdrojov vypracovaná PI SR a doručená MPRV SR dňa 18. 06. 2018.
Webová stránka Štátnej veterinárnej a potravinovej správy SR a Plemenárskych služieb SR, š.p.  	
13.	Stanovisko Komisie pre posudzovanie vybraných vplyvov z PPK	
II. Pripomienky a návrhy zmien: Komisia uplatňuje k materiálu nasledovné pripomienky a odporúčania:
K doložke vybraných vplyvov
Komisia nesúhlasí s tým, že predmetný materiál nepredpokladá žiadne vplyvy na informatizáciu. Zverejňovanie informácií na webovom sídle sa považuje za elektronickú službu a teda vplyv na informatizáciu. Táto skutočnosť musí byť premietnutá do doložky vplyvov ako pozitívny vplyv na informatizáciu spoločnosti a následne vypracovaná analýza vplyvov.
Vyhodnotenie pripomienky: Pripomienka bola akceptovaná. Doložka vplyvov bola upravená v zmysle pripomienky. Analýza vplyvov na informatizáciu spoločnosti bola doplnená 
do sprievodných dokumentov návrhu zákona v zmysle pripomienky.	

Komisia identifikovala vplyv na služby verejnej správy na občana, aj vplyv na procesy služieb vo verejnej správe. Navrhovaným zákonom vznikajú fyzickým osobám povinnosti, napr. 
•	žiadosť o povolenie na vykonávanie kontroly úžitkovosti alebo genetického hodnotenia, 
•	žiadosť o povolenie na odber, produkciu, spracovanie alebo skladovanie, zárodočných produktov plemenných zvierat
•	žiadosť o vydanie osvedčenia o odbornej spôsobilosti na vykonávanie inseminácie hospodárskych zvierat, ostatných hospodárskych zvierat a zveri.
Týmto vznikajú aj nové povinnosti orgánom verejnej moci, ktorí budú o predmetných žiadostiach rozhodovať.
Na základe uvedeného Komisia navrhuje posúdiť vplyvy a vyznačiť ich v doložke vybraných vplyvov a zároveň vypracovať analýzu vplyvov na služby verejnej správy pre občana v zmysle Metodického postupu pre analýzu vplyvov na služby verejnej správy pre občana
Vyhodnotenie pripomienky: Pripomienku predkladateľ neakceptuje. Odôvodnenie: Uvedené povinnosti pre fyzické osoby nepokladáme za nové v porovnaní so súčasnou právnou úpravou, nevznikajú ani nové povinnosti orgánom verejnej moci v súvislosti s vybavovaním žiadostí fyzických osôb. Podrobnejšia argumentácia:
•	k prvej zarážke: Problematika je v zákone č. 194/1998 Z. z. o šľachtení a plemenitbe hospodárskych zvierat upravená v § 17 ods. 1: „Kontrolu úžitkovosti, testovanie priamych a nepriamych úžitkových vlastností v chovoch jednotlivých druhov hospodárskych zvierat...zabezpečujú chovatelia, chovateľské podniky a poverené plemenárske organizácie na základe zmlúv s chovateľmi....“ O oprávnenie bude podľa návrhu zákona žiadať ministerstvo pôdohospodárstva len tá fyzická osoba, ktorá mieni vykonávať kontrolu úžitkovosti alebo genetické hodnotenie v postavení oprávnenej plemenárskej organizácie v rámci konkrétneho šľachtiteľského programu. Na tento účel musí byť zároveň poverená chovateľskou organizáciou, chovateľským podnikom alebo chovateľským združením vykonávajúcim daný šľachtiteľský program, nejde teda o povinnosť pre všetkých chovateľov vykonávajúcich kontrolu úžitkovosti, požiada len žiadateľ - záujemca o predmetnú činnosť. 
•	k druhej zarážke: Uvedená povinnosť je nová len pre fyzickú osobu – podnikateľa, pokiaľ ide o osobu, ktorá mieni obchodovať so zárodočnými produktmi (žiadateľ o povolenie na skladovanie spermy alebo o povolenie na odber a prenos embryí), fyzických osôb nepodnikateľov sa navrhovaná právna úprava netýka  
•	k tretej zarážke: V súčasnosti v zmysle § 25 zákona č. 194/1998 Z. z. fyzické osoby preukazujú odbornú spôsobilosť vysokoškolským diplomom v odbore ustanovenom  v § 25 zákona č. 194/1998 Z. z. alebo osvedčením o absolvovaní školenia v akreditovanom vzdelávacom zariadení. V prípade fyzickej osoby uvedenej v § 25 ods. 1 písm. d) je potrebné osvedčenie vydané ministerstvom pôdohospodárstva. Uvedené osvedčenie však ministerstvo v súčasnosti vydáva na žiadosť akreditovaného vzdelávacieho zariadenia, v ktorom uvedená osoba absolvovala teoretickú a praktickú odbornú prípravu. Podľa návrhu zákona bude na účel odbornej spôsobilosti fyzickým osobám postačovať osvedčenie vydané akreditovaným vzdelávacím zariadením, pre tieto osoby teda nevzniká nová povinnosť podávania žiadostí ministerstvu pôdohospodárstva, naopak, skráti sa pre ne lehota na získanie osvedčenia. Evidencia informácií o odborne spôsobilých osobách bude zabezpečená zasielaním a uchovávaním informácií v centrálnom registri plemenárskych údajov, ktorého správcom je ministerstvo pôdohospodárstva.	

K doložke vybraných vplyvov a analýze vplyvov na podnikateľské prostredie
Komisia žiada vyznačiť aj negatívny vplyv na podnikateľské prostredie a zosúladiť tak doložku s predkladacou správou i dôvodovou správou, v ktorých sa uvádza, že návrh zákona bude mať pozitívny aj negatívny vplyv na podnikateľské prostredie. 
Zároveň Komisia žiada i v analýze vplyvov na podnikateľské prostredie bližšie popísať tieto negatívne vplyvy, ktoré vznikajú z nových ustanovení a povinností, pre dotknuté osoby, ktoré sa doteraz v zákone nevyskytovali (ako sa uvádza v časti 10. doložky vybraných vplyvov). Za negatívny vplyv Komisia považuje aj zavedenie nových sankcií za nedodržanie povinností ustanovených v návrhu zákona.
Vyhodnotenie pripomienky: Pripomienka bola čiastočne akceptovaná. Analýzu vplyvov na podnikateľské prostredie predkladateľ zosúladil s predkladacou správou a všeobecnou časťou doložky v zmysle pozitívnych aj negatívnych vplyvov v porovnaní so súčasnou právnou úpravou. Predkladateľ nesúhlasí s názorom, že zavedenie nových sankcií za nedodržanie povinností ustanovených v návrhu zákona je negatívnym vplyvom. Negatívnym vplyvom je samotné zavedenie nových povinností. Ako novú povinnosť predkladateľ identifikuje žiadosť o povolenie na odber a produkciu embryí a žiadosť o povolenie na skladovanie spermy, pričom sa vyžaduje odborná spôsobilosť osôb. Sankcie sa uplatňujú len v prípade nedodržania povinností a sú legitímnym a logickým prostriedkom na preventívne a výchovné pôsobenie orgánov štátnej správy. 	

K doložke vybraných vplyvov a analýze vplyvov na rozpočet verejnej správy
V doložke vybraných vplyvov sa uvádza, že návrh zákona bude mať pozitívny a negatívny vplyv na rozpočet verejnej správy, ktorý nie je rozpočtovo zabezpečený. Negatívny vplyv je kvantifikovaný v roku 2019 vo výške 138 080 eur a v rokoch 2020 a 2021 v sume 93 380 eur a vyplýva z potreby na personálne (4 inšpektori a 1 osoba na úrade) a materiálne posilnenie orgánov štátnej správy na úseku šľachtenia a plemenitby (Plemenárska inšpekcia a MPRV SR). V návrhu zákona sa však podľa § 3 ods. 3 zriaďuje Komisia pre šľachtenie a plemenitbu hospodárskych zvierat, ostatných hospodárskych zvierat a zveri ako poradný orgán ministerstva, čo môže mať negatívny vplyv na rozpočet verejnej správy. Nakoľko v doložke vybraných vplyvov sa s uvedeným vplyvom neuvažovalo, Komisia žiada jednoznačne uviesť, či zo zriadenia tejto komisie nebude vyplývať vplyv na rozpočet verejnej správy.  
Komisia zásadne žiada výdavky, vyplývajúce z návrhu zákona zabezpečiť v jednotlivých rokoch v rámci schválených limitov kapitoly MPRV SR (aj za oblasť zamestnanosti), a to bez dodatočných požiadaviek na rozpočet verejnej správy. Súčasne Komisia žiada zvýšenie počtu zamestnancov zabezpečiť v rámci limitu počtu zamestnancov kapitoly MPRV SR.
Vyhodnotenie pripomienky: Pripomienka bola akceptovaná. Ustanovenie o zriadení Komisie pre šľachtenie a plemenitbu hospodárskych zvierat bolo z návrhu zákona vypustené vzhľadom na skutočnosť, že predmetná komisia sa bude považovať za prierezové pracovné zoskupenie v zmysle článku 6 Organizačného poriadku Ministerstva pôdohospodárstva a rozvoja vidieka SR č. 2814/2017-250 http://www.mpsr.sk/index.php?navID=63&id=12108 a bude preto zriadená podľa uvedeného vnútorného predpisu. Zo zriadenia predmetnej komisie nebudú vyplývať negatívne dosahy na rozpočet verejnej správy.
Potrebné identifikované vplyvy na zamestnanosť budú riešené v rámci limitu počtu zamestnancov kapitoly MPRV SR a zodpovedajúce finančné prostriedky budú v roku 2019 a v ďalších rokoch zabezpečené v rámci rozpočtu kapitoly MPRV SR.	

III. Záver: Stála pracovná komisia na posudzovanie vybraných vplyvov vyjadruje nesúhlasné stanovisko s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.  
IV. Poznámka: Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do Doložky vybraných vplyvov spolu s vyhodnotením pripomienok.
Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.
Vyhodnotenie pripomienky: Materiál bol dopracovaný v zmysle akceptovaných pripomienok a bude zaslaný Komisii na opätovné schválenie

.